google/wiki40b huggingface dataset:
Mount Renouard

Mount Renouard er et fjell i Antarktis, beliggende seks kilometer sør for Mount Keyser i østre del av Tula Mountains i Enderby Land. Det ble kartlagt fra flyfoto tatt under ANARE (Australian National Antarctic Research Expeditions) i 1957 og ble navngitt av Australian Antarctic Names and Medals Committee (ANCA) etter H.E. von Renouard, en værobservatør ved Mawson-stasjonen i 1961.
Sylfest Strutle live at the Gildevangen

Sylfest Strutle live at the Gildevangen er et musikkalbum med Harald Heide-Steen jr., utgitt i 1985.
Jernvognen

Jernvognen er en norsk kriminalroman første gang utgitt på Aschehoug forlag i 1909. Den er skrevet av Sven Elvestad under pseudonymet Stein Riverton.
I romanen opptrer Rivertons detektivhelt Asbjørn Krag på et sommerlig badested et sted på Sørlandet, der lyden av en angivelig «jernvogn» høres i det fjerne hver gang det skjer et mord.
Jernvognen har en ambisiøs og elegant intrige. Ifølge professor Willy Dahl er den et fortellerteknisk mesterverk fordi det er en fullkommen balanse mellom elementene i den. Forfatteren makter å føre leseren fullstendig på villspor ved å la ting skje som heller ikke drapsmannen forstår og som skremmer og forvirrer ham.
Jernvognen er oversatt til sytten språk og er fortsatt en av de største internasjonale suksessene Norge har hatt innen sjangeren.
Romanen er blitt gjenstand for et kriminalhørespill i Radioteatret i NRK og tolket som tegneserie av John Arne Sæterøy.
Journalisten

Journalisten ble etablert i januar 1917 som organ for Kristiania Journalistklub, fra 1945 blad for Norsk Presseforbund, og fra 1984 organ for Norsk Journalistlag. Det er Norsk Journalistlag (NJ) som eier og utgir bladet i dag. Bladet følger Redaktørplakaten og pressens etiske regelverk, og redigeres med full uavhengighet fra sin eier.
Journalisten er i første rekke et yrkesorientert fagblad for NJs medlemmer, som er journalister i dags, fag- og ukepresse, samt ulike etermedier. Andre lesergrupper er redaktører, samt yrkesgrupper med tilknytning til massemedier, enten det er reklame- og annonsesalg, informasjons- og PR-virksomhet, politikere og offentlige myndigheter foruten andre interesserte. Journalisten bringer nyheter, reportasjer, kommentarer og debattartikler om den norske og utenlandske medieverden.
Journalistens papirutgave kom med ca. 20 utgaver per år fram til 2013. Deretter trappet man ned til 15 nummer og sommeren 2014 ble det besluttet å stanse papirutgaven helt ved utgangen av året. Opplaget er på ca. 10 500 (2009). 
Fra og med 2015 kommer Journalisten som en ren nettavis.
Brødmannens memoarer del 1: Akapulco

Brødmannens memoarer del 1: Akapulco er et monodrama/visuelt hørespill av Johan Harstad. Teksten består av 11 dagboksnotater på engelsk, ført i pennen av en person kalt Brødmannen (Barker). Resten av teksten utgjøres av dagbokslignende fragmenter fremsagt av en navnløs karakter som åpenbart har kjennskap til Brødmannens notater. Stykket preges av absurde elementer, og kan også sies å være i slekt med tekster av Kafka.

Trilogien Brødmannens memoarer

Akapulco er første del i en trilogi. De to andre delene er Brødmannens memoarer del 2: Ellis Iland og Brødmannens memoarer del 3: Matterhorn. 
En prøveforestilling ble vist på Atelier Nord i Oslo i august 2007, med følgende medvirkende: skuespiller/resitatør/ 3. bemeler: Håkon M. Vassvik; video/lyd/2. bemeler: Bjørn Erik Haugen; lys/1. bemeler: Johan Harstad.
Hele trilogien hadde premiere på Black Box Teater i Oslo 12. april 2011. 

Trilogien ble nominert til Ibsenprisen i 2012, etter at juryen hadde vurdert 53 innkomne manus til produksjoner som hadde hatt urpremiere i 2011. Om Harstads verk skrev juryen:
««Brødmannens memoarer» av Johan Harstad er et bredt anlagt verk i tre deler som i skjær lengde kunne virke tyngende, men som griper oss i all sin underholdende gru. Gjennom lange og korte monologer og dialoger fortalt i tilbakeskuende dagbokform, brettes ut en mystisk, tidvis ubehagelig, heslig og myldrende historie som spenner vidt i tid, sted og rom: Acapulco i Mexico til New York og Matterhorn, alle steder bevisst feilstavet, i motsetning til de nøyaktige tidsangivelsene med måneder og årstall. Med grov bisarr humor, men også med brodd og mørk samfunnskritikk skildres en skakk verden full av gåter, fornedring, undertrykkelse og overgrep. Vi rives med av Harstads boblende fortellerevne, samtidig som vi rystes av historien om innbefatter et uappetittlig kvinnelig beist i to utgaver, en mystisk morderisk baker med mye makt, en tapper, men totalt umusikalsk komponist og en lyssky renholdsarbeider i kloakken. Helt uvirkelig og samtidig realistisk på grunn av Harstads tydelige innsikt i psykologiske mekanismer, utført med lek, rå kraft og overbevisning».

Handling

En mann ankommer byen Akapulco i håp om å finne fred og ro. På et bensinstasjonstoalett underveis har han kommet over en bunke dagboksnotater skrevet av en person han refererer til som Brødmannen, og som åpenbart har lidd en forferdelig skjebne i Akapulco. Hovedpersonen forsøker så godt han kan å forstå seg på de merkelige notatene, samt å lete etter en vei å komme seg bort fra byen. Dette viser seg å være vanskelig, og han tvinges til å innse at han har havnet i problemer og at det finnes sammenhenger mellom Brødmannens opplevelser her, den tykke gjestgiverieieren fru Martinez og den lokale bakeren, som byens innbyggere har unormalt stor respekt for.
Norgesbiblioteket

Norgesbiblioteket er et norsk begrep som ble introdusert i «Bibliotekreform 2014» som en betegnelse for et samarbeidende nettverk av samtlige bibliotektyper.
Norgesbiblioteket rommer samtlige offentlige bibliotek samt alle medietyper, såvel konvensjonelle som nettbaserte tjenester.
De enkelte bibliotek og bibliotektyper kan ha avgrensede måltyper, men Norgesbiblioteket skal samlet sett tjene hele befolkningens forskjellige bibliotekbehov.
Steeleye Span

Steeleye Span er en engelsk folkrock-gruppe startet i 1970 av Ashley Hutchings, Maddy Prior og Tim Hart etter at Ashley hadde forlatt Fairport Convention pga musikalske uenigheter. Originalbesetningen bestod av Terry Woods, Gay Woods, Tim Hart og Maddy Prior, men rakk aldri å spille live, kun gi ut debutalbumet Hark! The Village Wait.
Som Fairport Convention har bandet over tiden vært preget av store utskiftninger, ikke minst har personer som har gitt seg ofte kommet tilbake. Sentrale medlemmer har vært Martin Carthy, Peter Knight og Rick Kemp. Steeleye Span var sammen med Fairport Convention den mest betydningsfulle folkrockgruppa i England. Selv om Steeleye Span også brukte elektriske instrumenter (gitar, bass, dulcimer) var deres tidligere LP-er nærmere folkemusikktradisjonen enn Fairport Convention gjorde. Etter innspilling av den tredje LP-en forlot Hutchings gruppa og startet Albion Country Band. I 1972 utga gruppa LP-en Below the Salt som hadde et mer elektrisk lydbilde en de tidligere platene, men først på den sjette LP-en Now We Are Six inngikk trommer i lydbildet.
Maddy Prior var med i Steeleye Span helt frem til 1997, og har turnert med bandet igjen fra 2002 til 2016. Bandet eksisterer fortsatt.
Global Award for Sustainable Architecture

Global Award for Sustainable Architecture er en internasjonal arkitekturpris som deles ut av LOCUS Fund. Prisen ble opprettet i 2006 av arkitekt Jana Revedin. Den deles ut årlig til fem nålevende arkitekter fra hele verden. Formålet med prisen er å fremme en bærekraftig arkitektur.
LOCUS belønner ressursbevisste og engasjerte arkitekter som arbeider for en nyskapende arkitektur når det gjelder energi, materialer og teknologi. Det er ikke bare mottagernes arkitektoniske verk som vurderes, det legges også vekt på at de arbeider for nye og bedre standarder når det gjelder boligbygging, og kjemper mot økologisk ubalanse og sosial ulikhet.
LOCUS ønsker å engasjere prismottagerne både i teoretisk forskning og deltagelse i byfornyelsesprosjekter.
Prisen støttes av GDF-Suez Foundation og Bouygues Batiment International, og er under beskyttelse av UNESCO.
Vittskövle

Vittskövle er et tettsted i Kristianstad kommune i Skåne län i Sverige. I 2010 hadde tettstedet 235 innbyggere.
Momo, eller Kampen om tiden

Momo, eller Kampen om tiden (tysk: Momo oder Die seltsame Geschichte von den Zeit-Dieben und von dem Kind, das den Menschen die gestohlene Zeit zurückbrachte) er en barnebok fra 1973 av den tyske forfatteren Michael Ende. Boka oppfattes som en kritikk av tidsrasjonalisering og pengejag, eller av «tidsånden», og som en oppfordring til å prioritere på en annen måte, mer lyttende og nærværende. Ende illustrerte boka selv.
Bokaen ble tildelt Deutscher Jugendliteraturpreis i 1974.

Handling

Hovedpersonen Momo er ei jente som har rømt fra et barnehjem, og bosetter seg i en ruin av et gammelt amfiteater. Denne første delen av romanen foregår i en realistisk setting, i Roma i løpet av 1900-tallet. «Alle trives i Momos selskap, hun har god tid og lytter til alle.» Momo er også fantasifull og tar initiativ til lek.
Verden blir umerkelig invadert av en særegen rase parasitter, «de grå herrene». De forsøker å få alle mennesker til å spare tid, og mange lar seg overtale, men etterpå glemmer de alltid at de grå herrene besøkte dem. I virkeligheten blir menneskene fratatt tiden; mens de forsøker å spare tid for fremtiden, glemmer de å leve i nuet. Fordi tid kan man ikke spare, slik man gjør med penger. Jo mer man forsøker, desto kortere blir dagene og ukene. De grå herrene stjeler mer og mer av menneskenes tid og bruker den til å opprettholde sin egen eksistens. I tillegg til tidstyvene fremstilles også maskinproduserte leker som en trussel mot barnas fantasi og frie lek.
Når verden etterhvert nesten tilhører de grå herrene, beslutter den vise «Mester Hora» (den hemmelighetsfulle forvalteren av tiden) seg å handle. Han stopper tiden, så verden står stille; så sender han ut den lille skilpadda «Kassiopeia», Momo og de andre barna i kamp mot de tilsytelatende overmektige grå herrene. I møtet med, og kampen mot tidstyvene forlater boka et realistisk plan, og blir fantasybasert.

Etterliv

Boken har blitt filmatisert flere ganger; først som realfilm i 1986 senere som animasjonsfilm i 2001. Den også satt opp som teater, første gang i 1976 og som opera i 1978 til musikk av Mark Lothar og med Endes libretto. En ballettversjon ved Tim Plegge hadde premiere i 2012.
Ramin Rezaeian

Landslaget

Han ble tatt ut i Irans tropp til VM i fotball 2018 i Russland.
Karel Tammjärv

Doping

Under VM 2019 i Seefeld ble Tammjärv pågrepet, mistenkt for doping. Han innrømmet kort tid etter bloddoping.
Albert Südekum

Bakgrunn

Albert Südekum begynte skolegangen på landsbyskolen i Weißenhasel (Hessen-Nassau), og fortsatte etter borgerskolen på herzoglich-braunschweigisches Gymnasium i Wolfenbüttel. Etter Abitur i 1891 studerte han nasjonaløkonomi og statsvitenskap ved universitetene i Geneve, München, Berlin og Kiel der han i 1893 1893 ble Dr.filos.

Journalist, redaktør

Han kom snart til å innta en markant stilling i den sosialdemokratiske presse, blant annet som medarbeider i «Vorwärts» i Berlin og «Fränkische Tagespost» i Nürnberg, og (siden 1903) som hovedredaktør for «Sächsische Arbeiterzeitung» i Dresden.

Politiker

Han tilhørte fra 1900 den tyske riksdagen som representant for Nürnberg og var innen det sosialdemokratiske parti en av den revisjonistiske retnings ledende menn. Han nedla et utrettelig og fremgangsrikt arbeide for de tyske kommunale organisasjoners utvikling, blant annet som utgiver, fra 1901, av tidskriften «Kommunale Praxis» og som en av utgiverne av «Handwörterbuch der Kommunalwissenschaften«» og (fra 1908) av «Kommunales Jahrbuch».
Under første verdenskrig var Albert Südekum i nær samforståad med den tyske riksregjering avært akriv for tysk propaganda blant sosialdemokrater i det nøytrale utland, og foretok reiser til Italia, Romania og de nordiske land. Han var under krigsårene stedfortredende ordførende i den tyske riksdags hovedkomite og ble etter novemberrevolusjonen prøyssisk finansminister i 1919. I sine sosialistiske ministerkollegers øyne var han imidlertid ikke tilstrekkelig radikal og trakk seg derfor tilbake til privatlivet i begynnelsen av 1920.

Innflytelse i Sverige

Albert Südekum spilte under første verdenskrig en viktig rolle for forfatterne av Aktivistboken, Gustaf Steffen, Otto Järte og Yngve Larsson, som plederte for en svensk inngripen på tysk side. Südekum besøkte også Sverige to ganger under krigen og publiserte en artikkel i tidsskriftet Det Nya Sverige.
Johnson County gasskraftverk

Johnson County gasskraftverk er et varmekraftverk i Johnson County, Texas i det sørlige USA. Anlegget har en installert produksjonskapasitet på 268 MW, fordelt på 2+1 turbiner med kogenerasjon. Operatør er energiselskapet NAES Corp, og Brazos Electric Power Corp. Utstyret er vesentlig levert av Deltak m.fl.
Kraftverket ble utbygd omkring årene 1990–1996, og ombygd i 2006. Brenselkilden er naturgass.
Flypostavisen Nytt fra Norge

Flypostavisen Nytt fra Norge var en ukeavis beregnet på nordmenn i utlandet. Siden den ikke kom ut like hyppig som andre aviser, gav den et resymé av siste hendelser. Utgiver var et selskap der blant annet Utenriksdepartementet var aksjonær.
Avisen kom ut med et prøvenummer i juni 1954. Første ordinære utgave kom 12. januar 1955 med Odd Hjorth-Sørensen som første redaktør, en stilling han hadde frem til 1958. Avisen ble nedlagt i 1995. Fra 1996 til 2000 hadde den en elektronisk utgave.
Siste redaktør var Helge Loland. 
I 2011 tok en kanadisk nettside navnet "Nytt Fra Norge" og bruker den til å viderebringe nyheter fra mange norske aviser.
Nicklas Pedersen

Klubbkarriere

Pedersen begynte sin fotballkarriere hos Herfølge Boldklub i dansk 1. divisjon i 2004. Etter å ha spilt over 40 seriekamper og scoret 18 mål fordelt over tre sesonger meldte han overgang til hardtsatsende FC Nordsjælland i september 2007. Her fikk han sitt definitive gjennombrudd, og noterte seg for syv mål på 26 kamper i Superligaen.
Hans spill hos FCN gjorde at den nederlandske klubben FC Groningen bestemte seg for å legge inn et bud på 2,2 millioner euro, og i januar 2009 skrev Pedersen under på en kontrakt med klubben.

Internasjonal karriere

Pedersen fikk sin landslagsdebut for det danske herrelandslaget i en vennskapskamp mot Tyskland den 11. august 2010 (2–2). Han ble siden tatt ut i den danske troppen til EM i fotball 2012 i Polen og Ukraina av landslagstrener Morten Olsen.
Barnepark

Barnepark er utendørs leketilbud for småbarn ledet av voksne. Barnepark er et korttidstilbud på 4 timer i sommerhalvåret og 3 timer i vinterhalvåret. De er stengt ved temperaturer kaldere enn minus 10 grader. Formålet er å gi barn mulighet til samvær og lek med andre barn under tilsyn og omsorg av voksne. Det kan søkes om kommunalt tilskudd til drift av barnepark etter kommunalt fastsatte vilkår. Barneparker kommer inn under Forskrift om miljørettet helsevern i barnehage og skole, som forvaltes av Folkehelsekontoret i kommunen. Foruten for barnehager og skole gjelder forskriften for bl.a. barneparker og dagmammaer såfremt virksomheten fyller vilkårene i § 2.
På grunn av pålegget om full barnehagedekning i Norge har det siste årene har behovet for barneparker blitt sterkt redusert, og mange har blitt nedlagt.
Må ikke forveksles med lekepark eller barneparkering.
Plumelec

Demografi

Innbyggere i Plumelec blir kalt méléciens.

Politikk

Nåværende ordfører er Léon Guyot. Han startet sin første syvårsperiode som ordfører i 2001 og fortsatte fra 2008.
Marki av Dorset

Marki av Dorset er en engelsk adelstittel som har vært opprettet tre ganger.
Den ble først opprettet i 1397 for John Beaufort, 1. jarl av Somerset. Han var den eldste legitime sønnen til John av Gaunt, 1. hertug av Lancaster, han selv tredje overlevende sønn av Edvard III. John Beaufort mistet tittelen i 1399 av Henrik IV Bolingbroke grunnet hans rolle i forbindelse med Rikard II.
Tittelen ble så gjenopprettet i 1442 for Edmund Beaufort, som i 1448 også ble hertug av Somerset. Denne opprettelsen ble inndratt i 1463.
Den tredje og siste gangen tittelen ble opprettet var for Thomas Grey, 1. jarl av Huntingdon i 1475. Den ble inndratt i 1554.
Dore Lavik

Bakgrunn

Dore Lavik var sønn av Johannes Andersson Lavik (1823–1897) og Kari Andersdatter Kyte (1820–1907).  De drev en haugiansk gård i Hosanger, mer spesifikt Eksingedalen. Broren Andres Lavik (1852–1941) ble bonde og stortingsmann, den som tok over farens gård og også ble ordfører. Det samme gjaldt broren Andreas Lavik (1854–1918), mens broren Johannes Lavik (1856–1929) ble redaktør og målmann.

Livsløp

Dore var gift fra 1896 til 1908 med den danske teaterkvinnen Ludovica Levy (1856–1922), og de ledet blant annet Sekondteatret i en sesong fra 1899 til 1900.  Ekteskapet skrantet og fra 1904, det året broren Johannes grunnla Gula Tidend, holdt han lag med den nær tyve år yngre skuespilleren Marie Andersen (1881–1969). Dore hadde i 1901 startet Det Norske Skuespillerselskab og lot henne bli medlem og med på turnéer. Selskapet var blant annet i Danmark 1906–07. Han døde i 1908 av tarmslyng i Bergen, bare ett år efter morens død. Året efter giftet Marie seg med den mye eldre skribenten Knut Hamsun (1859–1952), som i likhet med Lavik hadde tilbrakt yngre år i USA som forsikringsagent og murer. Det var ved Dores hjemkomst at han fikk sin debut i hjembyens Den Nationale Scene, der broren Johannes hadde tiltrådt som redaktør i Bergens Tidende.
Dore og kona flyttet i 1899, det året broren Andreas flyttet tilbake til Bergen. De meldte overgang til hovedstaden for å starte nevnte Sekondteatret, forøvrig samme år som Nationaltheatret åpnet. Hverken Dore eller Ludovica jobbet der.  Han er gravlagt på Flatekvål kirkegård i hjemdalen.
Kommunal vei 3650 (Rogaland)

Kommunal vei 3650 i Rogaland går mellom Nærbø sør og Kvia i Hå kommune. Veien er 576 meter lang. En arm på Kvia er 81 meter lang.
Veien har blitt omklassifisert fra Fv157.
Støperi

Støperi er en virksomhet som er utstyrt for produksjon av gjenstander ved å støpe dem og deretter etterarbeide dem til et ferdig produkt. Det finnes ulike typer støperi etter hvilket råstoff som blir benyttet, hvilke produkt som blir lagd, eller hvilken støpemetode som blir brukt. En kan finne støperi i bygninger, fabrikker eller andre lokaler.
Et jernstøperi benytter støpejern som råstoff, for eksempel for å lage kumlokk, peiser og vedovner, steikepanner eller annet. Metallstøperi er betegnelsen på støperi som benytter andre typer metall som råstoff, for eksempel bronse. Er det skulpturer eller andre kunstgjenstander som er produktet, blir støperiet ofte kalt kunststøperi. Kirkeklokker og andre klokker blir støpt i et klokkestøperi. Lys av stearin og liknende blir fremstilt i et lysestøperi. Det finnes støperi for å masseprodusere gjenstander av gips, og ulike typer støperi for støping av gjenstander av plast.
En fagarbeider som har jern- eller metallstøping som yrke, blir kalt støper, men den gamle betegnelsen gjørtler, som skriver seg fra middelalderen, blir fremdeles benyttet i noen støperier om en håndverker som har som yrke å støpe og gjøre etterarbeid på små gjenstander.
Ryder Cup 2014

Ryder Cup 2014, som ble arrangert 26.-28. september 2014, var den 40. utgaven av Ryder Cup Matches, en lagkonkurranse i golf mellom USA og Europa. Arrangementet rullerer mellom Europa og USA, og ble denne gang arrangert ved golfanlegget til Gleneagles Hotel i Skottland. 
Det europeiske laget reiste til Skottland som tittelforsvarere, og hadde vunnet Ryder Cup fem av de seks siste gangene turneringen var blitt arrangert.
Etter tre dagers spill vant Europa med 16½ poeng mot USAs 11½.

Format

Turneringen spilles som matchplay over tre dager. De to første dagene spilles det fire fourball-matcher om formiddagen, og fire foursome-matcher om ettermiddagen. Den siste dagen spilles tolv singlematcher.  Det spilles om 28 poeng. Ved poengdeling 14-14 beholder regjerende mester Europa pokalen fram til neste Ryder Cup.

Laguttak

Europas lag besto av de fire beste på en kvalifiseringsliste. Dernest fulgte de fem beste på verdensrankingen som ikke var kvalifisert etter kvalifiseringslista. I tillegg hadde lagkapteinen tre frikort, eller captain's picks, som ble offentliggjort 2. september.
USAs lag besto av de ni beste på en kvalifiseringsliste. USAs kvalifiseringsperiode endte etter PGA-mesterskapet, som ble avgjort 10. august. I tillegg hadde lagkapteinen tre frikort som han offentliggjorde 2. september.
Laila Schou Nilsen

Skøyter

Hun vant et uoffisielt verdensmesterskap for kvinner på Frogner stadion i 1935, bare 15 år gammel, og hun ble verdensmester i Davos  i 1937 og i Oslo i 1938. Under VM i Davos 30.-31. januar 1937 vant hun  som syttenåring alle fire distanser og satte fire verdensrekorder (500  m, 1000 m, 3000 m og 5000 m). Rekorden på 500 m (46,4) sto helt til den  ble sletta av Tamara Rylova på Medeo-banen i Alma Ata i 1955. Hun hadde også verdensrekord på 1500 m fram til 1950.
Nilsen ble norgesmester på skøyter i 1935, 1937, 1939 og 1940.

Alpint

Ettersom skøyteløp for kvinner ikke var på OL-programmet i vinter-OL 1936, så 16-åringen seg om etter andre idretter hun kunne komme til OL i. Valget falt på alpint, der hun også hadde gode resultater nasjonalt, men ikke internasjonalt. Men intensiv trening like før OL ga resultater; hun vant bronse i den alpine kombinasjonen, der hun vant utfordelen av konkurransen. Fram til 15. februar 2018 var dette Norges eneste olympiske medalje i alpint for kvinner. 
I NM vant hun den alpine kombinasjonen i 1939, 1946 og 1948. I tillegg vant hun gull i slalåm i 1939, 1947 og 1948; i utfor i 1939, 1940, 1946 og 1948.

Tennis

Mellom 1939 og 1961 vant hun single-klassen utendørs 13 ganger. 12 av disse seirene ga kongepokal (det ble ikke delt ut kongepokal i 1940). Sin første NM-tittel tok hun allerede i 1937, da hun vant i både dame-double og mixed-double. I tillegg til de individuelle titlene, vant Nilsen en rekke double- og mixed double-titler samt elleve lag-gull. I alt har hun 86 NM-titler i tennis.

Håndball

Hun var også på det norske landslaget i håndball, og spilte tolv landskamper fra 1946 til 1957. Den siste landskampen ble spilt mot Danmark i København, der Nilsen samtidig deltok i det skandinaviske mesterskapet i tennis.
Med håndballaget til Grefsen IL var hun med på å ta fire NM-gull, 1946–1948 og 1951.

Motorsport

Nilsen deltok i Rally Monte-Carlo fire ganger fra 1961 til 1964.

Egebergs ærespris

Hun ble tildelt Egebergs ærespris for 1936 for «fremragende prestasjoner i ski og skøiter og utmerkede prestasjoner i tennis».

Styre og verv

I 1962 ble Nilsen valgt til leder av Norges Håndballforbund. Hun ble dermed den første kvinnelige leder i et av norsk idretts særforbund. Samtidig var hun også håndballdommer.

NM-gull

I tennis vant Schou Nilsen vant 24 NM-gull i single, 28 i double, 23 i mixed double
og 11 lag-mesterskap, tilsammen 86 NM-gull. 
Ifølge flere kilder har Schou Nilsen totalt 101 NM-gull, men det er ikke helt klart hva som er regnet med i dette tallet. I tillegg til 86 NM-gull i tennis, har hun fire NM-gull i håndball, fire på skøyter, tre NM-gull i alpin kombinasjon, 7 uoffisielle NM-gull i utfor og slalåm, fem uoffisielle norgesmesterskap i ferdighetskjøring med bil, og 5 gull i junior-NM i tennis.